Verkragter wat homself as polisiekaptein voordoen vasgetrek | Maroela Media
Alex Matsobane Maake in sy hospitaalbed. Foto: SAPD
Brig. Hangwani Mulaudzi, woordvoerder van die Valke, het gesê Alex Matsobane Maake (39) het in 2012 by die Polokwane SAPD opgedaag en homself as kapt. Alex Mailula voorgestel. Hy het gesê hy is van die SAPD-hoofkantoor daarheen gestuur, sonder om enige bewys te toon. Maake is toegelaat om sy pligte as 'n polisiebeampte uit te voer, insluitend om 'n elite groep te lei om die mees gesoekte verdagtes op te spoor.
"'n Paar maande voordat hy in Limpopo aangekom het, het Maake uit aanhouding in die Pretoria Sentraal-polisiestasie ontsnap," het Mulaudzi gesê. "Hy het gewag op sy vonnisverhoor nadat hy skuldig bevind is aan verkragting wat in 2010 by Boschkop plaasgevind het."
Die Valke het Maake in Februarie vanjaar vasgetrek omdat hy homself as polisiebeampte voorgedoen het, maar hy het daarin geslaag om slegs twee dae later weer te ontsnap, hierdie keer uit die polisieselle in Polokwane.
"Behalwe vir die voordoen as 'n polisiebeampte en die ontsnapping uit aanhouding, sal Maake ook 'n aanklag van verkragting in die gesig, staar waarvoor hy reeds in 2009 skuldig bevind is," het Mulaudzi gesê.
Maake is tans onder streng polisiebewaking in 'n hospitaal in Limpopo nadat hy gedurende sy inhegtenisname in die voet geskiet is.
Genl.maj. Mthandazo Ntlemeza, waarnemende hoof van die Valke, het gesê die saak is nog lank nie verby nie. "Ons sal uitvind hoe Maake daarin geslaag het om ons stelsel binne te dring en dit tot sy voordeel uit te buit. Dit is die grootste vraag wat Suid-Afrika vra en ek sal persoonlik toesien dat ons hierdie vraag beantwoord," het hy gesê. "Die persone wat hierdie misdadiger gehelp het se dae is getel en hulle moet nou vrywillig die inligting rondom hierdie saak deel of hulle sal in die hof verantwoording moet doen."
HA HA HA HA………………………nou het ek alles gehoor!
Die man moet mos 'n magsnommer gehad het. Wie is so stupid om vir 'n jaar verniet te "werk". Nee, iets maak net nie sin nie!
Hy het seker aan gesluit vir die straat voordele. Wys jou net hoe baie kriminele geld betaal om los te kom dat hulle self polisie lede wil wees.